Diari Oficial de la Generalitat Valenciana


Sumari del DOGV 8363, del 17-08-2018 (2018/7650)

RESOLUCIÓ de 23 de juliol de 2018, del director de l'Agència de Prevenció i Lluita contra el Frau i la Corrupció de la Comunitat Valenciana, per la qual s'acorda la publicació del text íntegre del conveni marc subscrit per l'Oficina de Prevenció i Lluita contra la Corrupció de les Illes Balears i aquesta agència, per a establir un canal permanent de comunicació i col·laboració per a millorar l'eficàcia en el compliment d'objectius d'interés comú.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8363

Data del DOGV
:   17-08-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/7650


Data del document
:   23-07-2018

Organisme emissor
:   Agència de Prevenció i Lluita contra el Frau i la Corrupció de la Comunitat Valenciana

Tipus de document
:   Resolució

Descriptors 

:   * Agència de Prevenció i Lluita contra el Frau i la Corrupció de la Comunitat Valenciana

RESOLUCIÓ de 23 de juliol de 2018, del director de l'Agència de Prevenció i Lluita contra el Frau i la Corrupció de la Comunitat Valenciana, per la qual s'acorda la publicació del text íntegre del conveni marc subscrit per l'Oficina de Prevenció i Lluita contra la Corrupció de les Illes Balears i aquesta agència, per a establir un canal permanent de comunicació i col·laboració per a millorar l'eficàcia en el compliment d'objectius d'interés comú. [2018/7650]  
L'Agència de Prevenció i Lluita contra el Frau i la Corrupció de la Comunitat Valenciana i l'Oficina de Prevenció i Lluita Contra la Corrupció de les Illes Balears, han subscrit, prèvia la corresponent tramitació, el dia 29 de juny de 2018, un conveni marc per a establir un canal permanent de comunicació i col·laboració per a millorar l'eficàcia del compliment dels objectius d'interés comú.  
Sense perjudici de l'aplicació de disposicions específiques que preveuen un règim més ampli en matèria de publicitat, d'acord amb el que es disposa en els articles 2.1.c, 8.5 i 9.1.b de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, l'esmentat conveni es va publicar en la pàgina web d'aquesta Agència, en compliment de les prescripcions legals sobre transparència.  
D'altra banda, seguint les directrius establides en l'article 20 del Decret 176/2014, de 10 d'octubre, del Consell, que disposa que quan el conveni revista la naturalesa de conveni marc, el mateix i, si escau, la seua modificació, pròrroga, suspensió o extinció hauran de publicar-se en el Diari Oficial de la Generalitat Valenciana.  
Per tot l'exposat, fent ús de les competències atribuïdes en l'article 26 de la Llei 11/2016, de 28 de novembre, de la Generalitat, de l'Agència de Prevenció i Lluita contra el Frau i la Corrupció de la Comunitat Valenciana, i en virtut de nomenament efectuat mitjançant Resolució de 29 de maig de 2017, de la Presidència de les Corts (DOGV 8052, 31.05.2017), resolc:  
  
Únic  
Ordenar la publicació del text íntegre del conveni marc subscrit per l'Agència de Prevenció i Lluita contra el Frau i la Corrupció de la Comunitat Valenciana amb l'Oficina de Prevenció i Lluita Contra la Corrupció de les Illes Balears, el text de la qual s'inclou com a annex a la present resolució, en el Diari Oficial de la Generalitat Valenciana.  
  
  
València, 23 de juliol de 2018.- El director de l'Agència de Prevenció i Lluita contra el Frau i la Corrupció de la Comunitat Valenciana: Joan A. Llinares Gómez.  
  
  
ANNEX  
Conveni marc entre l'Agència de Prevenció i Lluita contra el Frau i la Corrupció de la Comunitat Valenciana i l'Oficina de Prevenció i Lluita contra la Corrupció a les Illes Balears per tal d'establir un canal permanent de comunicació i col·laboració per a millorar l'eficàcia en el compliment dels objectius d'interès comú  
  
Barcelona, 29 de juny de 2018  
  
REUNITS  
D'una banda, Joan Antoni Llinares Gómez, director de l'Agència de Prevenció i Lluita contra el Frau i la Corrupció de la Comunitat Valenciana (en endavant, l'Agència Valenciana Antifrau), que intervé en el seu nom i representació, en virtut de nomenament realitzat per Resolució del President de les Corts de 29 de maig de 2017 (DOGV 8052, 31.05.2017).  
D'altra banda, Jaume Far Jiménez, director de l'Oficina de Prevenció i Lluita contra la Corrupció a les Illes Balears (en endavant, l'Oficina Balear Antifrau), que intervé en el seu nom en virtut del nomenament efectuat mitjançant Resolució del president del Parlament de les Illes Balears de 10 de gener de 2018 (Butlletí Oficial de les Illes Balears de 2018.01.12), d'acord amb l'article 5 de la Llei 16/2016, de 9 de desembre, de creació de l'Oficina de Prevenció i Lluita contra la Corrupció a les Illes Balears.  
  
  
EXPOSEN  
  
I. Que l'Agència Valenciana Antifrau, creada per la Llei 11/2016, de 28 de novembre, de la Generalitat, es configura com una entitat de dret públic adscrita a les Corts Valencianes, creada per previndre i eradicar el frau i la corrupció de les institucions públiques valencianes i per a l'impuls de la integritat i l'ètica pública, a més de per fomentar una cultura de bones pràctiques i de rebuig del frau i la corrupció.  
  
Que també constitueix funció de l'Agència col·laborar amb els òrgans competents en la formació del personal en matèria d'integritat i ètica pública mitjançant l'elaboració de guies formatives i d'assessorament especialitat en matèria de lluita contra el frau i la corrupció, així com la prevenció i la investigació de possibles cas d'ús o destinació irregular de fons públics i de conductes oposades a la integritat o contràries als principis d'objectivitat, eficàcia i submissió plena a la llei i al dret.  
II. Que l'Oficina de Prevenció i Lluita contra la Corrupció a les Illes Balears, creada per la Llei 16/2016, de 9 de desembre, de creació de l'Oficina de Prevenció i Lluita contra la Corrupció a les Illes Balears, es configura com una entitat que depén orgànicament del Parlament de les Illes Balears i exerceix les seues funcions amb plena independència.  
  
Que l'Oficina Antifrau Balear té funcions relacionades amb l'ètica pública, la integritat i la prevenció, així com la investigació i la lluita contra la corrupció.  
Que, concretament, en el marc de les funcions relacionades amb l'ètica pública l'Oficina Antifrau Balear té com a funcions: estudiar, promoure i impulsar l'aplicació de bones pràctiques en la gestió pública i en la prevenció i la lluita contra la corrupció, amb la finalitat de garantir la destinació i l'ús dels fons públics a la prestació dels serveis públics; col·laborar, a sol·licitud de l'òrgan o la institució competents, en la formació del personal en tot allò a què fa referència la Llei 16/2016, de 9 de desembre; i, assessorar i formular propostes i recomanacions al Parlament de les Illes Balears, al Govern de les Illes Balears i als òrgans de govern dels consells insulars, dels municipis i de la resta de les administracions públiques de l'àmbit territorial de les Illes Balears i dels ens que en depenen o s'hi vinculen, amb l'objectiu d'adoptar mesures de prevenció i lluita contra la corrupció.  
  
III. Que configurats ambdós ens públics com a instruments per a la prevenció, la investigació i l'eradicació del frau i la corrupció, les respectives lleis de creació les faculten expressament per establir relacions de col·laboració amb altres ens públics; relacions que adquireixen especial importància quan es tracta de la col·laboració entre ens públics amb funcions paral·leles.  
IV. Que l'article 4.k de la Llei de l'Agència Valenciana Antifrau determina com a funció seua, entre altres, la d'establir relacions de col·laboració i d'elaboració de propostes d'actuació amb organismes que tinguen funcions semblants a l'Estat, a les comunitats autònomes o a la Unió Europea; i que per la seua banda l'article 5 de la Llei de l'Oficina Balear Antifrau determina com a funció seua, entre altres, establir relacions de col·laboració i d'elaboració de propostes d'actuació amb organismes de l'Estat, les comunitats autònomes o de la Unió Europea, amb funcions similars.  
V. Que, en aquest marc normatiu, i com a ens públics amb naturalesa i funcions similars i concretament com a institucions de la respectiva comunitat autònoma especialitzades en la lluita contra la corrupció, ambdós manifesten el seu interés a establir-hi un canal de comunicació estable que entenen que ha de coadjuvar a millorar l'eficàcia en el compliment dels objectius respectius, l'eficiència en la utilització dels recursos públics i, en suma, millorar el servei efectiu que presten a la ciutadania.  
En virtut del que s'ha exposat, les parts acorden subscriure aquest conveni marc de conformitat amb les següents:  
  
CLÀUSULES  
  
Primera. Objecte del conveni marc  
L'objecte d'aquest conveni és establir un marc estable de comunicació i col·laboració entre l'Agència de Prevenció i Lluita contra el Frau i la Corrupció de la Comunitat Valenciana (Agència Valenciana Antifrau) i l'Oficina de Prevenció i Lluita contra la Corrupció a les Illes Balears (Oficina Balear Antifrau) que permeta assolir els següents objectius d'interés comú:  
- Col·laborar, dins del marc normatiu d'aplicació, en aquells casos en què puguen estar implicades les competències d'ambdues institucions, i també quan siga sotmés a un dels ens un cas que puga correspondre a l'àmbit competencial de l'altre.  
- Avaluar conjuntament, des de les respectives experiències, l'eficàcia dels instruments jurídics i les mesures existents en matèria de prevenció i lluita contra el frau i la corrupció.  
- Posar en comú coneixements i experiències pràctiques en matèria de prevenció de la corrupció, foment de la integritat institucional i transparència, i compartir metodologies de treball.  
- Col·laborar per dur a terme estudis en matèria de prevenció de la corrupció, foment de la integritat institucional i transparència i sobre anàlisi de riscos.  
- Prestar-se assistència recíproca en la capacitació del personal respectiu i específicament mitjançant estades d'intercanvi.  
- Col·laborar per dur a terme activitats formatives en matèria d'integritat i ètica pública.  
- Col·laborar per dur a terme activitats de difusió adreçades a la ciutadania en matèria de prevenció de la corrupció, foment de la integritat institucional i transparència.  
  
Segona. Desenvolupament mitjançant protocols i convenis específics  
Els compromisos jurídics concrets que, a partir de l'execució d'aquest conveni, es posen en relleu i que cal formalitzar, s'hauran de concretar, si escau, a partir dels corresponents protocols d'actuació i dels corresponents convenis específics, el procediment de subscripció i el contingut dels quals s'haurà d'ajustar a les previsions normatives en vigor.  
Correspon a la Comissió Mixta de Seguiment i Control a què fa referència la clàusula cinquena d'aquest conveni elevar a les parts que signen el Conveni les propostes concretes de signatura de protocols o convenis específics.  
  
Tercera. Aspectes econòmics  
L'aplicació i execució d'aquest conveni marc, les quals inclouen tots els actes jurídics que es puguen dictar en la seua execució i el seu desenvolupament, no podran implicar obligacions econòmiques ni per a l'Agència Valenciana Antifrau ni per a l'Oficina Balear Antifrau; en general ambdues institucions han d'atendre les obligacions derivades del conveni amb els seus mitjans personals i materials.  
  
Quarta. Confidencialitat de la informació  
De manera general, cada una de les parts es compromet a no difondre, per cap concepte, les informacions pertanyents a l'altra part a les quals haja pogut tindre accés en execució d'aquest conveni.  
  
Les parts signants hauran d'aplicar les mesures de seguretat adients per al manteniment de la confidencialitat de la informació que siguen aplicables segons les previsions de la legislació vigent en cada moment.  
  
Ambdues parts es comprometen que tot el personal que participe en l'execució d'aquest conveni conega i complisca el compromís de confidencialitat regulat per aquesta clàusula.  
  
Cinquena. Comissió Mixta de Seguiment i Control del Conveni Marc  
Per a la supervisió, el seguiment i el control d'aquest conveni, i la resolució dels dubtes que puguen sorgir en la seua interpretació, i també per a la dinamització i coordinació de les accions de les dues parts, es constitueix una Comissió Mixta de Seguiment i Control, composta per dos representants per part de l'Agència Valenciana Antifrau i dos representants per part de l'Oficina Balear Antifrau, amb funcions en els àmbits d'investigació, prevenció o formació.  
Els membres titulars de la Comissió Mixta de Seguiment i Control seran determinats mitjançant addenda a aquest conveni, podent les parts designar suplents en cas de no poder assistir a les reunions.  
La Comissió Mixta de Seguiment i Control pot invitar a assistir a les seues reunions als tècnics que considere convenient; aquestes persones tindran veu però no vot.  
S'atribueixen a la Comissió Mixta de Seguiment i Control les funcions següents:  
- Establir les reunions de treball conjuntes que s'hagen de mantindre o els grups de treball permanents que s'hagen de crear amb la finalitat de complir l'objecte d'aquest conveni.  
- Designar les persones de cada ens que hagen de participar en les reunions o en els grups de treball esmentats.  
- Proposar, si escau, la signatura dels corresponents protocols i convenis específics.  
- Resoldre els dubtes i les discrepàncies que es puguen plantejar en la interpretació o l'execució d'aquest conveni.  
La Comissió Mixta de Seguiment i Control s'ha de reunir en el mes posterior a la signatura del conveni marc per a definir un pla d'actuació per mitjà del qual s'articularan, entre altres qüestions, la planificació i l'execució de les actuacions formatives acordades per les parts. Per a això, la Comissió Mixta de Seguiment i Control s'ha de reunir totes les vegades que siga necessari i com a mínim un cop l'any.  
  
La Comissió Mixta de Seguiment i Control ha de trametre a l'Agència Valenciana Antifrau i a l'Oficina Balear Antifrau, una còpia de les actes, els acords o els informes que, si és el cas, emeta en el desplegament i l'execució de les seues funcions.  
  
Sisena. Eficàcia temporal i vigència del conveni  
Aquest conveni produeix efectes des de la seua signatura i té una vigència de quatre anys, amb possibilitat de pròrroga, per un període de fins a quatre anys addicionals, si així ho acorden de forma expressa les parts signants del conveni.  
Són causes de resolució del conveni el transcurs del termini de vigència del conveni sense que se n'haja acordat la pròrroga; l'acord de les dues parts signants; l'incompliment de les obligacions i compromisos assumits per part d'algun dels signants; i la denúncia d'una de les parts.  
Qualsevol de les parts pot denunciar el conveni en qualsevol moment un cop transcorregut el primer any de vigència, mitjançant escrit adreçat a l'altra part. L'extinció produirà efectes un cop transcorreguts tres mesos des de la denúncia, sens perjudici que es finalitzen les actuacions ja iniciades que s'hagen de dur a terme per raons d'interés públic.  
  
Setena. Normativa aplicable i jurisdicció  
Aquest conveni de col·laboració es regeix per les seues clàusules, per la interpretació que d'aquestes clàusules faça la Comissió Mixta de Seguiment i Control i per la normativa general que siga d'aplicació.  
Les controvèrsies que puguen sorgir sobre la interpretació i el compliment d'aquest conveni marc han de ser resoltes, en primera instància, en la Comissió Mixta de Seguiment i Control prevista en la clàusula cinquena d'aquest conveni. A falta d'acord en aquesta Comissió, les possibles controvèrsies seran de coneixement i competència dels òrgans jurisdiccionals de l'ordre jurisdiccional contenciós administratiu, d'acord amb el que estableix la Llei 29/1998, de 13 de juliol, reguladora de la jurisdicció contenciosa administrativa.  
  
  
Huitena. Publicitat i transparència  
Ambdues parts es comprometen a donar difusió a aquest conveni marc, mitjançant la publicació, si escau en els diaris oficials corresponents, i en les seues seus electròniques i pàgines web.  
  
En prova de conformitat els representants d'ambdues parts signen aquest conveni marc, per duplicat, en el lloc i la data de l'encapçalament.  
  
El director de l'Agència Valenciana Antifrau: Joan Antoni Llinares Gómez.  
El director de l'Oficina Balear Antifrau: Jaume Far Jiménez.